9.  การควบคุมภายใน

บริษัทฯ ได้ให้ความสำคัญต่อการควบคุมภายในเพื่อป้องกันความเสียหายที่อาจเกิดขึ้นกับบริษัท โดย
บริษัทจะทำการประเมินสถานการณ์เพื่อกำหนดเป้าหมายและแผนการดำเนินงานไว้อย่างชัดเจนและวัดผลได้
และมีการทบทวนแผนการดำเนินงานหากสถานการณ์เปลี่ยนแปลงไป
มีการประเมินความเสี่ยงและวิเคราะห์ผลกระทบของความเสี่ยงเพื่อกำหนดมาตรการลดความเสี่ยง
และเพื่อเป็นการควบคุมการปฏิบัติงานของฝ่ายบริหาร บริษัทฯ
มีการกำหนดอำนาจอนุมัติของฝ่ายบริหารไว้อย่างชัดเจนและเป็นลายลักษณ์อักษร
มีการจัดโครงสร้างองค์กรที่ช่วยให้ฝ่ายบริหารสามารถดำเนินงานได้อย่างมีประสิทธิภาพ
และมีการแบ่งแยกหน้าที่ความรับผิดชอบงานด้านต่างๆ เพื่อเป็นการตรวจสอบซึ่งกันและกัน
ในด้านการรายงานและการติดตามผลการปฏิบัติงาน บริษัทฯ
มีการพัฒนาระบบสารสนเทศและระบบข้อมูลอย่างต่อเนื่องเพื่อให้เพียงพอแก่การตัดสินใจ
และมีการติดตามผลการดำเนินงานเปรียบเทียบกับแผนงานหรือเป้าหมายที่กำหนดเป็นประจำทุกเดือน

ในการประชุมคณะกรรมการครั้งที่ 1/2552 เมื่อวันที่ 20 กุมภาพันธ์ 2552
โดยมีคณะกรรมการตรวจสอบเข้าร่วมประชุมด้วย
คณะกรรมการได้ประเมินระบบการควบคุมภายในโดยการซักถามข้อมูลจากฝ่ายบริหารแล้วสรุปได้ว่า
บริษัทมีการควบคุมภายในด้านต่างๆ 5 ส่วน คือ องค์กรและสภาพแวดล้อม การบริหารความเสี่ยง
การควบคุมการปฏิบัติงานของฝ่ายบริหาร ระบบสารสนเทศและการสื่อสารข้อมูล
และระบบการติดตาม ที่เพียงพอและเหมาะสมกับสถานการณ์ปัจจุบัน ในการที่จะติดตาม ควบคุม
ดูแลการดำเนินงานของบริษัทฯ
รวมถึงการป้องกันทรัพย์สินของบริษัทจากการที่ผู้บริหารนำไปใช้โดยมิชอบหรือไม่มีอำนาจ

  รายงานของคณะกรรมการตรวจสอบ

  คณะกรรมการตรวจสอบของบริษัท ไทยไวร์โพรดัคท์ จำกัด(มหาชน)
  ประกอบด้วยกรรมการที่ไม่เป็นผู้บริหารจำนวน 3 ท่าน
  ซึ่งได้รับมอบหมายจากที่ประชุมคณะกรรมการบริษัทให้ปฏิบัติหน้าที่ตามแนวทางที่ตลาดหลักทรัพย์แห่งประเทศไทยกำหนด

  อย่างไรก็ตาม ในระหว่างปี 2550 ประธานกรรมการตรวจสอบของบริษัทฯได้ถึงแก่กรรม
  คงเหลือคณะกรรมการตรวจสอบเพียง 2 ท่าน
  ซึ่งขณะนี้บริษัทฯ อยู่ระหว่างพิจารณาสรรหาบุคคลที่มีคุณสมบัติเหมาะสมเพื่อมาดำรงตำแหน่งแทนกรรมการตรวจสอบที่ได้ถึงแก่กรรม
   

  คณะกรรมการตรวจสอบ
  ได้ปฏิบัติหน้าที่ตามขอบเขตที่ได้รับมอบหมายจากคณะกรรมการบริษัทฯและสอดคล้องกับข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์
  โดยในรอบปี 2551 คณะกรรมการตรวจสอบได้มีการประชุมร่วมกับฝ่ายจัดการจำนวน 4 ครั้ง
  สาระสำคัญของการปฏิบัติงานสรุปได้ดังนี้:

-   สอบทานงบการเงินรายไตรมาสและงบการเงินประจำปีสำหรับปี 2551
    เพื่อนำเสนอให้ที่ประชุมคณะกรรมการพิจารณาอนุมัติ
    โดยในการประชุมเพื่อพิจารณาเรื่องดังกล่าวคณะกรรมการได้มีการหารือแลกเปลี่ยนความคิดเห็นกับฝ่ายบริหารและผู้สอบบัญชี
    ซึ่งผลจากการสอบทานคณะกรรมการตรวจสอบมีความเห็นว่างบการเงินของบริษัทฯมีความถูกต้องตามที่ควรในสาระสำคัญตามมาตรฐานการบัญชีที่รับรองทั่วไป

-   สอบทานความเพียงพอของระบบการควบคุมภายใน
    รวมถึงให้คำแนะนำต่อฝ่ายจัดการในการบริหารความเสี่ยงเพื่อเพิ่มประสิทธิภาพในการดำเนินกิจการ
    โดยจากการสอบทานคณะกรรมการตรวจสอบมีความเห็นว่าบริษัทฯมีระบบการดูแลและควบคุมการดำเนินงานอย่างเพียงพอสอดคล้องกับสถานการณ์ของบริษัทฯ

-   สอบทานการปฏิบัติตามกฎหมายว่าด้วยหลักทรัพย์และตลาดหลักทรัพย์
    ข้อกำหนดของตลาดหลักทรัพย์ หรือข้อกฎหมายที่เกี่ยวข้องกับธุรกิจของบริษัท
    ซึ่งจากการสอบทาน
    คณะกรรมการตรวจสอบไม่พบประเด็นที่เป็นสาระสำคัญในเรื่องการไม่ปฏิบัติตามกฎหมายและข้อกำหนดที่เกี่ยวข้องกับบริษัท

-   สอบทานรายการที่เกี่ยวโยงกันหรือรายการที่อาจมีความขัดแย้งทางผลประโยชน์
    เพื่อให้มั่นใจได้ว่าการอนุมัติรายการและการเปิดเผยข้อมูลเป็นไปตามข้อกำหนดหรือประกาศของตลาดหลักทรัพย์และสำนักงานคณะกรรมการกำกับหลักทรัพย์และตลาดหลักทรัพย์
    ซึ่งจากการสอบทานคณะกรรมการตรวจสอบมีความเห็นว่าการทำรายการระหว่างกันของบริษัทเป็นไปตามปกติทางการค้าและสมเหตุสมผล
    รวมถึงมีการเปิดเผยข้อมูลรายการระหว่างกันอย่างละเอียดครบถ้วนในงบการเงิน

-   ในส่วนของการแต่งตั้งผู้สอบบัญชี
    คณะกรรมการตรวจสอบได้เสนอแนะกรรมการบริษัทฯให้แต่งตั้งนายอนุสรณ์ เกียรติกังวาฬไกล
    ผู้สอบบัญชีรับอนุญาตเลขทะเบียน 2109 แห่งบริษัท เอเอสวี แอนด์ แอสโซวิเอทส์ จำกัด
    เป็นผู้สอบบัญชีสำหรับปี 2552 โดยในการพิจารณาความเหมาะสมของผู้สอบบัญชี
    คณะกรรมการตรวจสอบได้พิจารณาจากผลการปฏิบัติงานในรอบปีที่ผ่านมา ความเป็นอิสระ
    และความเหมาะสมของค่าตอบแทน ทั้งนี้
    หากผู้สอบบัญชีรายดังกล่าวได้รับการแต่งตั้งให้เป็นผู้สอบบัญชีประจำปี 2552 จะจัดเป็นปีที่ 2
    ติดต่อกัน

  จากการปฏิบัติหน้าที่ดังกล่าว
  คณะกรรมการตรวจสอบมีความเห็นโดยภาพรวมว่าบริษัทฯมีการจัดทำรายงานทางการเงินและการเปิดเผยข้อมูลอย่างถูกต้อง
  ครบถ้วน เป็นที่เชื่อถือได้
  มีการปฏิบัติตามกฎหมายและข้อกำหนดที่เกี่ยวข้องกับบริษัทและไม่พบข้อบกพร่องของระบบการควบคุมภายในที่จะส่งผลกระทบอย่างมีสาระสำคัญต่อกิจการ
  จึงเชื่อได้ว่าบริษัทมีระบบการควบคุมภายในที่มีประสิทธิภาพเพียงพอและเหมาะสมกับสภาพแวดล้อมของการดำเนินธุรกิจในปัจจุบัน

  (นางกิ่งเทียน บางอ้อ)

  กรรมการตรวจสอบ